Jørn Dohrmann (DF), 2007-05-03:
Jamen jeg vil da gerne sige til hr. Torben Hansen, at vi er enige i det sigte, der er lagt frem i beslutningsforslaget.
Men jeg må også bare sige til hr. Torben Hansen, at det jo ikke er sådan, at brugen af de her redskaber var faldet Socialdemokratiet ind for mange år siden.
Man har sikkert tænkt på, at det kunne være en god idé, og at vi nu skulle til at gøre noget mere på det her område, fordi man har set, at Dansk Folkeparti sammen med regeringen selvfølgelig har sat fokus på det her område.
Dengang vi lavede pesticidhandlingsplanen, var der jo områder som bl.a. frugt og grønt, som ikke var en del af den tidligere pesticidhandlingsplan, men der sagde Dansk Folkeparti: Det vil vi gerne have ind i bl.a. pesticidhandlingsplanen for at sætte ekstra fokus på at få de her pesticider reduceret.
Så kan man altid diskutere, om det så er lykkedes godt nok i forhold til det mål, vi satte, da vi lavede planen.
Der må vi sige: Nej, det er ikke lykkedes godt nok.
Vi må så arbejde videre for at nå det mål, og derfor er vi også glade for at få de ideer fra Socialdemokratiet, som de lægger frem.
Jeg mener egentlig, at man på det her område burde kunne samles noget mere i Folketinget om, at man vil gøre noget, sådan at det ikke kun er Dansk Folkeparti sammen med regeringen, der skal gøre noget hver gang, men sådan at også andre vil bidrage til det.
Det kunne man sagtens hive frem i debatten.
Jeg mener, at når vi gang på gang finder ud af, at der her er nogle områder, hvor vi kan gøre en større indsats, så skal vi også være parate til det. I stedet for at vente på, at der kommer nogle lovforslag igennem Folketinget, er det helt klart landbruget, som jeg også mener har en interesse i at gå ud og opfordre deres medlemmer og kolleger til at lave en intensiv kontrol af deres sprøjteudstyr.
Om det så skal være hvert femte år eller hvert andet år eller sådan noget synes jeg, vi skal tale med branchen om.
Socialdemokratiet kommer her med et beslutningsforslag, som siger, at det skal være hvert femte år.
Det er jeg ikke sikker på lige er det rigtige snit, og derfor synes jeg, det ville være rart at få eksperterne ind over.
Når man ligesom går ind og siger, at nu skal snittet være ved 50 ha, eller at man skal offentliggøre samtlige sprøjtejournaler på internettet, så kan jeg godt stille mig lidt spørgende til, hvad vi egentlig får reduceret af sprøjtemidler ved at offentliggøre nogle resultater.
Det, vi skal fokusere på, er jo selvfølgelig, at der bliver brugt mindst muligt.
Jeg tror ikke på, at mange landmænd går ind på internettet og siger: Hov, naboen har kun brugt x milliliter, og jeg har brugt y milliliter.
Jeg tror på, at den oplysning, der skal til, bl.a. er, at producenten siger, hvor meget der skal til, og at man måske ser på behandlingshyppigheden med andre øjne og ser på, om den også har den miljøeffekt, som vi gerne vil have.
Derfor må jeg også sige med hensyn til kemikaliehandlingsplanen, at der jo ligesom også er skabt en enstrenget kontrol af pesticiderne.
Så jeg mener, at mange af redskaberne er til stede, men er også undervejs, og derfor er det jo vigtigt, at vi sammen ligesom i fællesskab med landbruget sætter endnu mere fokus på det her område og også kommer frem med nogle redskaber, som vi selvfølgelig kan håndtere ude i landbruget.
Så vi kan ikke støtte beslutningsforslaget her, men vi er enige i sigtet.